เคาะแล้ว! ครม.อนุมัติลงทุนมอเตอร์เวย์ 3 เส้นทาง วงเงิน 1.60 แสนลบ.
ครม. อนุมัติโครงการก่อสร้างมอเตอร์เวย์ของกรมทางหลวง 3 สาย “พัทยา-มาบตาพุด ,บางปะอิน-นครราชสีมา ,บางใหญ่-กาญจนบุรี” รวมวงเงิน 1.60 แสนลบ.
14 ก.ค. 2558

พล.อ.ประยุทธ์ จันทร์โอชา นายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (14 ก.ค.) มีมติอนุมัติโครงการก่อสร้างทางหลวงพิเศษระหว่างเมือง (มอเตอร์เวย์) ของกรมทางหลวง 3 สาย ได้แก่ สายพัทยา-มาบตาพุด ระยะทาง 32 กม. วงเงิน 20,200 ล้านบาท สายบางปะอิน-นครราชสีมา ระยะทาง 196 กม. วงเงิน 84,600 ล้านบาท และสายบางใหญ่-กาญจนบุรี ระยะทาง 96 กม. วงเงิน 55,620 ล้านบาท  รวมวงเงิน 160,420 ล้านบาท
ทั้งนี้ เป็นประเด็นที่น่าจับตาว่าราคาหุ้นกลุ่มรับเหมาก่อสร้าง จะได้รับปัจจัยบวกจากการอนุมัติในครั้งนี้ด้วย ขณะที่ราคาหุ้นกลุ่มรับเหมาฯ ในช่วงเช้าวันนี้ (14 ก.ค.) เป็นดังนี้
ราคาหุ้น บริษัท ช.การช่าง จำกัด (มหาชน) หรือ CK ณ เวลา 10.11 น.อยู่ที่ 27.00 บาท บวก 0.25 หรือ 0.93% มูลค่าการซื้อขาย 85.32 ล้านบาท
ราคาหุ้น บริษัท ทิปโก้แอสฟัลท์ จำกัด (มหาชน) หรือ TASCO ณ เวลา 10.11 น.อยู่ที่ 23.50 บาท บวก 0.20 หรือ 0.86% มูลค่าการซื้อขาย 82 ล้านบาท
ราคาหุ้น บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ณ เวลา 10.11 น.อยู่ที่ 23.70 บาท บวก 0.80 หรือ 3.49% มูลค่าการซื้อขาย 80.67 ล้านบาท
ราคาหุ้น บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ณ เวลา 10.11 น.อยู่ที่ 8.10 บาท บวก 0.05 หรือ 0.62% มูลค่าการซื้อขาย 41.59 ล้านบาท